Jong lesers: Billionaire boy deur David Walliams - LitNet
Joe Spud het alles ... wat geld kan koop. Dis vandat sy pa skatryk geword het as gevolg van sy besigheid, Bumfresh-toiletpapier met een nat en een droë kant. Toe hy sy "posh" skool los omdat almal daar adellik en boonop gemeen is hoop hy hy kan 'n normale lewe by sy nuwe normale skool kry. Maar hy gaan sukkel om sy pa se geld geheim te hou. Omdat sy pa eendag sy huiswerk per helikopter afgelaai het om te voorkom dat hy detensie kry, weet almal wie hy nou regtig is.
As jy ryk is, is dit moeilik om ware vriende te maak, maar dit moet Joe Spud eers in hierdie opwindende boek uitvind. Sal sy vriend Bob steeds sy vriend wees as gevolg van sy dade? Wanneer Joe presies dieselfde vir sy vriend doen soos wat sy pa met hom doen ... als met geld wil probeer regmaak, kan die wêreld nogal vir hom warm word. Toe gebeur die onverwagse en Joe se pa verloor alles. Deur bankrot te speel en Joe se vertroue te verbreek het hy niks meer oor nie. Hier leer nie net Joe nie, maar ook sy pa 'n belangrike les: Geld kan nie alles regmaak nie.
Maar nes alle goeie boeke hou die boek jou op jou tone. Mense is geneig om te dink dat geld jou gelukkig kan maak, maar die boek verskil heeltemal van daardie algemene visie. 'n Baie snaakse boek wat jou ook laat kyk na morele waardes. Dawid Williams is 'n baie goeie opvolger vir die wyd-geliefde Roald Dahl. Die storielyn is baie interessant en hou jou permanent aan 'n lyntjie, met ander woorde 'n regte cliffhanger. Dis 'n ware Engelse treffer. 'n Moet-lees vir alle boekwurms, skoolkinders, onderwysers en mense sonder vriende. Ek het aan elke woord van die boek gehang ... 'n regte goeie boek.